Suchinthana/ta-wikipedia huggingface dataset:
இசுகந்தர் மலேசியா

இசுகந்தர் மலேசியா அல்லது இசுகந்தர் வளர்ச்சி மண்டலம் (மலாய்: Wilayah Pembangunan Iskandar; ஆங்கிலம்: Iskandar Malaysia அல்லது Iskandar Development Region (IDR); சீனம்: 馬來西亞依斯干達; ஜாவி: إسکندر مليسيا) என்பது மலேசியா, ஜொகூர் மாநிலத்தில் அமைந்துள்ள வளர்ச்சி மண்டலம் ஆகும். தெற்கு ஜொகூர் பொருளாதார வளர்ச்சி மண்டலம் (South Johor Economic Region) (சுருக்கம்: SJER) என்றும் அழைக்கப் படுகிறது.

2006 நவம்பர் 6-ஆம் தேதி உருவாக்கப்பட்டது. இது மலேசியாவின் முதல் பொருளாதார வளர்ச்சி மண்டலம் ஆகும். பல பில்லியன் ரிங்கிட் முதலீடு செய்யப்பட்டு உள்ளது. உள்ளூர் மற்றும் தேசிய பொருளாதாரத்திற்குக் கணிசமான அளவிற்கு வளர்ச்சியை வழங்கும் வகையில் இந்தப் பொருளாதார மேம்பாட்டு மண்டலம் வடிவமைக்கப்பட்டு உள்ளது.

பொது

இசுகந்தர் மலேசியா சுமார் 2,217 சதுர கிலோமீட்டர் பரப்பளவைக் கொண்டுள்ளது. இதில் ஜொகூர் பாரு, தெற்கு பொந்தியான், கூலாய், பாசீர் கூடாங் மற்றும் ஜொகூர் நிர்வாக மையம் அமைந்துள்ள இசுகந்தர் புத்திரி ஆகியவை அடங்கும்.

நகராண்மைக் கழகம்
இசுகந்தர் மலேசியா அமைப்பிற்குள் அடங்கும் நகராண்மைக் கழகங்கள்:

 பெங்கேராங் நகராண்மைக் கழகம் (Majlis Perbandaran Pengerang); 
 பொந்தியான் நகராண்மைக் கழகம் (Majlis Perbandaran Pontian)
 இசுகந்தர் புத்திரி மாநகராட்சி (Majlis Bandaraya Johor Bahru)
 கூலாய் நகராண்மைக் கழகம்l (Majlis Perbandaran Kulai)
 ஜொகூர் பாரு மாநகராட்சி (Majlis Bandaraya Johor Bahru)
 பாசீர் கூடாங் மாநகராட்சி (Majlis Bandaraya Pasir Gudang) 

உட்பட மேலும் ஐந்து உள்ளூராட்சிகளின் அதிகார வரம்பில் பரவல் பகுதி உள்ளது.

2019-ஆம் ஆண்டில், மலேசியாவின் அப்போதைய பிரதமர் மகாதீர் முகமது, இஸ்கந்தர் மலேசியாவை குளுவாங் மாவட்டம் மற்றும் கோத்தா திங்கி மாவட்டம் ஆகிய மாவட்டங்களுக்கும் விரிவுபடுத்தப் போவதாக அறிவித்தார்.

உள்ளூராட்சிகள்

 கோத்தா திங்கி மாவட்ட நகராண்மைக் கழகம் (Majlis Daerah Kota Tinggi); 
 குளுவாங் மாவட்ட நகராண்மைக் கழகம் (Majlis Daerah Kluang);  
 சிம்பாங் ரெங்கம் மாவட்ட நகராண்மைக் கழகம் (Majlis Daerah Simpang Renggam); 

ஆகிய மாவட்ட உள்ளூராட்சிகள் இணைத்துக் கொள்ளப்பட்டன. அதன் பின்னர் இசுகந்தர் மலேசியாவின் மொத்தப் பரப்பளவும் 4,749 சதுர கிலோமீட்டராக அதிகரித்தது.

இசுகந்தர் மலேசிய வளாக மேம்பாட்டு ஆணையம்

2025-ஆம் ஆண்டில் இந்த மண்டலத்தின் மக்கள் தொகை 3 மில்லியன் என எதிர்பார்க்கப் படுகிறது. அதே வேளையில் முதலீடுகள் ஏறக்குறைய ரிங்கிட் 383 பில்லியன்களை அடையலாம் என்றும் கணிக்கப்படுகிறது.

இசுகந்தர் மலேசியாவின் மேம்பாட்டுத் திட்டங்கள் அனைத்தும், இசுகந்தர் வளாக மேம்பாட்டு ஆணையத்தால் 9Iskandar Regional Development Authority) திட்டமிடப்பட்டுச் செயல்படுத்தப் படுகின்றன.

இசுகந்தர் மலேசியாவில் ஊக்குவிக்கப்படும் துறைகள்

 மின்னியல் & மின்னணுவியல் - (Electrical & Electronics) 
 பெட்ரோலிய வேதியல் - (Petrochemical) 
 எண்ணெய் வேதியியல் - (Oleo-chemical) 
 உணவு வேளாண் தொழில்கள் - (Food & Agro-Processing)  
 இருப்பியக்கச் சேவைகள் - (Logistics) 
 சுற்றுலாத்துறை - (Tourism) 
 புத்தாக்கத் திறன் - (Creative) 
 நல்வாழ்வியல் - (Healthcare) 
 நிதிசார் துறைகள் - (Financial)

மேலும் காண்க
 இசுகந்தர் புத்திரி
 மேதினி இசுகந்தர்
 சுல்தான் இசுகந்தர் கட்டிடம்
 முத்தியாரா ரினி
 இசுகந்தர் புத்திரி மாநகராட்சி
 மலேசியா-சிங்கப்பூர் இரண்டாவது பாலம்

மேற்கோள்கள்

வெளி இணைப்புகள் 

மலேசிய நகரங்கள்
ஜொகூர்
ஜொகூர் மாநிலத்தில் உள்ள நகரங்கள்
மோனோ இசுட்ரோன்சியம் ருத்தேனேட்டு

மோனோ இசுட்ரோன்சியம் ருத்தேனேட்டு  (Monostrontium ruthenate) என்பது SrRuO3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமச் சேர்மமாகும். ஒற்றை இசுட்ரோன்சியம் ருத்தேனேட்டு என்றும் அழைக்கப்படும் இச்சேர்மம் கருப்பு நிறத்தில் ஒரு திண்மமாகக் காணப்படுகிறது. இசுட்ரோன்சியம் தனிமத்தின் அறியப்பட்ட இரண்டு ருத்தேனேட்டுகளில் இதுவும் ஒன்றாகும். மற்றொன்று Sr2RuO4 என்ற மூலக்கூற்று வாய்ப்பாட்டைக் கொண்ட இரு இசுட்ரோன்சியம் ருத்தேனேட்டாகும். மோனோ இசுட்ரோன்சியம் ருத்தேனேட்டு இரும்பு காந்தவியல் பண்பைக் கொண்டிருக்கும்.  பெரும்பாலான அணைவு உலோக ஆக்சைடுகள் போல ABO3 என்ற வாய்ப்பாட்டுடன் கூடிய பெரோவுசிகைட்டு கட்டமைப்பை இச்சேர்மம் ஏற்றுக் கொள்கிறது.Ru4+ அயனிகள் எண்முகத்தளங்களையும் பெரிய Sr2+ அயனிகள் உருக்குலைந்த 12-ஒருங்கிணைப்பிலும் காணப்படுகின்றன.

மேற்கோள்கள்

ருத்தேனியம் சேர்மங்கள்
இசுட்ரோன்சியம் சேர்மங்கள்
பெரோவ்சிகைட்டுகள்
மைத்ராயனிய உபநிடதம்

மைத்ராயனிய உபநிடதம் (Maitrayaniya Upanishad) (  ) என்பது யசுர்வேதத்தில் இணைக்கப்பட்டுள்ள ஒரு பழங்கால சமசுகிருத நூல் ஆகும். இது மைத்ரி உபநிடதம் என்றும் அழைக்கப்படுகிறது.  இராமனால் அனுமனுக்கு விவரிக்கப்பட்ட முக்திகா என்ற நியதியின் 108 உபநிடதங்களின் தெலுங்கு மொழித் தொகுப்பில், இது 24 வது இடத்தில் பட்டியலிடப்பட்டுள்ளது.

இது யசுர்வேதத்தின் மைத்ராயன பள்ளியுடன் தொடர்புடையது. இது "கருப்பு" யசுர்வேதத்தின் ஒரு பகுதியாகும், "கருப்பு" என்பது யசுர்வேதத்தில் உள்ள உள்ளடக்கத்தின் "ஒழுங்கமைக்கப்படாத, வண்ணமயமான சேகரிப்பு" என்பதைக் குறிக்கிறது, "வெள்ளை" (நன்கு ஒழுங்கமைக்கப்பட்ட) யசுர்வேதத்திற்கு மாறாக, பிரகதாரண்யக உபநிடதம் மற்றும் ஈசா வாஸ்ய உபநிடதத்தில் பதிவு செய்யப்பட்டுள்ளன.  மைத்ராயனிய உபநிடதத்தின் காலவரிசை அறியப்படவில்லை. ஆனால் பொதுவாக ஒரு பிற்கால உபநிடத அமைப்பு என்று ஏற்றுக்கொள்ளப்படுகிறது.

இது ஏழு பிரபந்தங்களைக் (பாடங்கள்) கொண்டுள்ளது. முதல் பிரபதகம் என்பது அறிமுக உறையாகும். அடுத்த மூன்றும் கேள்வி-பதில் பாணியில் கட்டமைக்கப்பட்டுள்ளது. மேலும், ஆத்மா (சுயம் தொடர்பான மனோதத்துவ கேள்விகளைப் பற்றி விவாதிக்கிறது, ஐந்தாவது முதல் ஏழாவது பிரபதகம் கூடுதல் தகவல்களை அளிக்கிறது. இருப்பினும், இந்தியாவின் பல்வேறு பகுதிகளில் கண்டுபிடிக்கப்பட்ட பல கையெழுத்துப் பிரதிகளில் குறைவான எண்ணிக்கையிலான பிரபதங்களே உள்ளன. தெலுங்கு மொழிப் பதிப்பில் நான்கு மட்டுமே கிடைக்கப்பட்டுள்ளது. மற்றொரு பதிப்பு ஒரு பகுதியை மட்டுமே காட்டுகிறது. உபநிடதத்தின் உள்ளடக்கமும் அமைப்பும் பல்வேறு கையெழுத்துப் பிரதிகளில் வேறுபட்டுள்ளது. உபநிடதம் ஒரு குறிப்பிட்ட காலத்திற்குள் விரிவாக இடைக்கணிக்கப்பட்டு விரிவுபடுத்தப்பட்டுள்ளது. "தன்னைப் பற்றிய ஒரு மரியாதை, அதை ஒரு சில வார்த்தைகளில் சுருக்கமாகக் கூறலாம். (மனிதன்) சுயம் - அழியாத, அச்சமற்ற, பிரம்மம்" என மாக்ஸ் முல்லர் கூறுகிறார்.

இது ஒரு முக்கியமான பண்டைய நூலாகும். அதன் விரிவாக்கப்பட்ட பதிப்பில், பௌத்தம், இந்து மதத்தின் சாங்கியம் மற்றும் யோப் பள்ளிகளின் கூறுகள் மற்றும் ஆசிரம அமைப்பு ஆகியவற்றிலும் காணப்படும் கோட்பாடுகள் பற்றிய குறிப்புகள்.  இது மிகவும் பழமையான சமசுகிருத நூல்களுக்கு ஆதாரமாகவும், அடிக்கடி  மேற்கோள்களை காட்டும் ஆரம்பகால சமசுகிருத நூல்களில் ஒன்றுமாகும்.

இதனையும் பார்க்கவும் 

 வேதம்
 உபநிடதம்
 இந்து சமயம்
 பௌத்தம்

மேற்கோள்கள்

உசாத்துணை 
Cowell, E. B. (re-issue 1935). (tr.) The Maitri or  Upanishad, Calcutta: The Asiatic Society of Bengal

வெளி இணைப்புகள் 

Maitri Upanishad with commentary of Ramatirtha (Sanskrit] EB Cowell (Compiler)
Maitri Upanishad EB Cowell (English Translation), Cambridge University
Maitrayana Brahmana Upanishad Max Muller (Translator), Oxford University Press
Maitri Upanishad in The Thirteen Principal Upanishads, Robert Hume (Translator)
https://www.scribd.com/doc/290391743/Prabuddha-Bharata-January-2015] Translation of Maitrayani Upanishad in Prabuddha Bharata by Swami Narasimhananda
Maitri Upanishad Another archive of Hume's Thirteen Principal Upanishads
Maitri Upanishad Sanskrit Documents

உபநிடதங்கள்
சமசுகிருத நூல்கள்
ஆயர் ஈத்தாம்

ஆயர் ஈத்தாம் (மலாய்: Ayer Hitam அல்லது Bandar Seramik; ஆங்கிலம்: Ayer Hitam; சீனம்:亚依淡; ஜாவி: يير هيتم) என்பது மலேசியா, ஜொகூர் மாநிலத்தில், பத்து பகாட் மாவட்டத்தில் அமைந்துள்ள ஒரு ஒரு நகரம் ஆகும். 

இந்த நகருக்கு வெண் களிமண் நகரம் (Ceramic Town) எனும் பெயரும் உண்டு. மாநிலத் தலைநகர் ஜொகூர் பாருவில் இருந்து 87 கி.மீ. தொலைவில் அமைந்துள்ளது. கூட்டரசு சாலை 1 (மலேசியா)  ; கூட்டரசு சாலை 50 (மலேசியா)  வழித் தடங்களின் சந்திப்பில் இந்த நகரம் உள்ளது. 

அத்துடன் மலேசிய வடக்கு-தெற்கு விரைவுசாலையின் தென்பகுதி வழித் தடமும் இந்த நகரைக் கடந்துதான் செல்கிறது. இந்த நகரம் மட்பாண்டங்கள் மற்றும் கைவினைப் பொருட்களை விற்கும்  விற்பனை நிலையங்களுக்குப் பெயர் பெற்றது.

பொது

மலாய் மொழியில் ஆயர் (Ayer) என்றால் நீர்; ஈத்தாம் (Hitam) என்றால் கறுமை நிறம்; கருங்கல் நீர் என்று பொருள்படும். 1990-ஆம் ஆண்டுகளில், இந்த நகரம் வடக்கு மற்றும் தெற்கு நோக்கி பயணிக்கும் மக்களாலும் வாகனங்களாலும் எப்போதும் பரபரப்பாக இருக்கும். ஆனால் இப்போது நிலைமை மாறிவிட்டது.

சிங்கப்பூர் மற்றும் தீபகற்ப மலேசியாவின் பிற மாநிலங்களில் இருந்து பேருந்துகள் மூலம் வரும் பயணிகளின் தேவைகள் நிறைவு செய்வதற்காக ஆயர் ஈத்தாம் நகரில் கடைகள் 24 மணி நேரமும் திறந்து இருக்கும்.

வடக்கு தெற்கு விரைவுச்சாலை

அண்மைய காலங்களில், ஆயர் ஈத்தாம் - ஜொகூர் பாரு பிரதான சாலைக்கு அருகில் உள்ள கடைகள் இரவு 8 மணிக்குள் மூடப்பட்டு விடுகின்றன. ஏனெனில் இரவில் அதிக வாடிக்கையாளர்கள் வருவது இல்லை.

1993 ஆகஸ்டு 12-ஆம் தேதி வடக்கு-தெற்கு விரைவுச்சாலையின் மாச்சாப் பாதை (Machap Exit) திறக்கப் பட்டதும், கிட்டத்தட்ட 50% வணிகம் குறைந்து விட்டது.

பாதிப்புகள்

வடக்கே மலாக்கா; கோலாலம்பூர் நகரங்களுக்குச் செல்லும் பயணிகளுக்கும்; தெற்கே ஜொகூர் பாரு; சிங்கப்பூர் நகரங்களுக்குச் செல்லும் பயணிகளுக்கும்; கிழக்கே குளுவாங்; மெர்சிங் நகரங்களை நோக்கி செல்லும் பயணிகளுக்கும்; ஆயர் ஈத்தாம் நகரம் ஒரு பெரிய ஓய்விடமாக இருந்தது. 

மாச்சாப் பாதை திறக்கப் படுவதற்கு முன், ஆயர் ஈத்தாம் நகரம் ஒரு பெரிய சந்திப்பு மையமாக இருந்தது. ஆனால் இப்போது நிலைமை பெரிது மாறிவிட்டது. ஆயர் ஈத்தாம் நகருக்குப் பயணிகள் வருவது குறைந்து விட்டது.

போக்குவரத்து அமைச்சர்

மலேசிய போக்குவரத்து அமைச்சர் டத்தோ ஸ்ரீ டாக்டர் வீ கா சியோங் (Datuk Seri Dr Wee Ka Siong), மலேசிய நாடாளுமன்றத்தில் ஆயர் ஈத்தாம் மக்களவைத் தொகுதியைப் பிரதிநிதிக்கிறார்.

மேலும் காண்க

 வடக்கு-தெற்கு விரைவுசாலை (மலேசியா)
 பத்து பகாட் மாவட்டம்

மேற்கோள்கள்

வெளி இணைப்புகள் 

மலேசிய நகரங்கள்
ஜொகூர்
ஜொகூர் மாநிலத்தில் உள்ள நகரங்கள்‎
அந்தமான் சோலைபாடி

அந்தமான் சோலைபாடி (Andaman shama)(காப்சிகசு அல்பிவென்ட்ரிசு) என்பது மசுகிகாபிடே குடும்பத்தில் உள்ள ஒரு வகை பறவையாகும். இது அந்தமான் தீவுகளில் மட்டுமே காணப்படும் அகணிய உயிரி ஆகும். இது முன்பு சோலைபாடியின் துணையினமாகக் கருதப்பட்டது. இதன் இயற்கை வாழ்விடங்கள் மிதவெப்பமண்டல அல்லது வெப்பமண்டல உலர் காடுகள் மற்றும் மிதவெப்பமண்டல அல்லது வெப்பமண்டல ஈரமான தாழ் நில காடுகள் ஆகும்.

மேற்கோள்கள் 

Rasmussen, P.C., and J.C. Anderton. 2005. Birds of South Asia. The Ripley guide. Volume 2: attributes and status. Smithsonian Institution and Lynx Edicions, Washington D.C. and Barcelona.

இந்திய அகணிய உயிரிகள்
அந்தமான் பறவைகள்
பாலோ

பாலோ (மலாய்: Paloh; ஆங்கிலம்: Paloh; சீனம்:巴罗); என்பது மலேசியா, ஜொகூர், குளுவாங் மாவட்டத்தில் அமைந்துள்ள ஒரு நகரம்; ஒரு முக்கிம் ஆகும். குளுவாங் நகரில் இருந்து 35 கி.மீ.; யோங் பெங் (Yong Peng) நகரில் இருந்து சுமார் 32 கி.மீ. தொலைவிலும் அமைந்துள்ளது.

பாலோ ஒரு முக்கிம் பகுதியாகும். அந்த வகையில் 429 கி.மீ km2 பரப்பளவைக் கொண்டுள்ளது. பாலோ நகரத்தில் சீனர்கள், மலாய்க்காரர்கள் மற்றும் இந்தியர்கள்; மூவினத்தவரும் ஒரு சீரான மக்கள் தொகையைக் கொண்டுள்ளனர். 

2015-ஆம் ஆண்டின் புள்ளிவிவரங்களின்படி இந்த நகரத்தின் மக்கள் தொகை 16,420. ஆண்கள்: 9083; பெண்கள்: 7337.

பொது

மலாயா அவசரகாலகாலத்தில், இந்த நகரம், மலாயா தேசிய விடுதலை படையினருக்கு (Malayan National Liberation Army (MNLA) அனுதாபிகளைக் கொண்ட ஒரு "கருப்புப் பகுதி" என அறியப்படுகிறது.

குளுவாங் நகராட்சி மன்றம்
குளுவாங் நகராட்சி மன்றத்தில் உள்ள இடங்கள்:

 ககாங் (Kahang)
 குளுவாங் நகரம் (Kluang Town) 
 நியோர் (Niyor)
 பாலோ (Paloh)

வீட்டுமனை குடியிருப்பு பகுதிகள்

 தாமான் ஸ்ரீ கோத்தா பாலோ - (Taman Sri Kota Paloh)
 தாமான் விஜயா - (Taman Wijaya)
 தாமான் பாலோ - (Taman Paloh)
 தாமான் மெலாத்தி - (Taman Melati)
 தாமான் முர்னி - (Taman Murni)
 கம்போங் முகிபா - (Kampung Muhibbah)
 கம்போங் இந்தியா - (Kampung India)
 தாமான் கியாரா - (Taman Kiara)
 தாமான் ஸ்ரீ பால்மா - (Taman Seri Palma)
 கம்போங் மெர்டேகா - (Kampung Merdeka)
 தாமான் இண்டா - (Taman Indah)

போக்குவரத்து

இந்த நகரத்தில் கே.டி.எம். (KTM) மலாயா தொடருந்து நிறுவனத்தின் நகரிடை இயங்கும் ஊர்தி நிலையம் (KTM Intercity) உள்ளது. இந்த நிலையம் கோலாலம்பூர்; ஜொகூர் பாரு நகரங்களின் தொடருந்து நிலையங்களுடன் இணைக்கப்பட்டு உள்ளது.

பாலோ தமிழ்ப்பள்ளி 

ஜொகூர், குளுவாங் மாவட்டம், பாலோ நகரில் ஒரு தமிழ்ப்பள்ளி உள்ளது. அதில் 145 மாணவர்கள் பயில்கிறார்கள். 14 ஆசிரியர்கள் பணியாற்றுகிறார்கள். மலேசிய கல்வி அமைச்சு 2022 சூன் மாதம் வெளியிட்ட புள்ளிவிவரங்கள்.

மேலும் காண்க
 குளுவாங் மாவட்டம்

மேற்கோள்கள்

வெளி இணைப்புகள் 

மலேசிய நகரங்கள்
குளுவாங் மாவட்டம்
ஜொகூர் மாநிலத்தில் உள்ள நகரங்கள்‎
கிளாண்டிரானா

கிளாண்டிரானா என்பது கிழக்காசியாவில் (கிழக்கு சீனா, கொரியா, சப்பான் மற்றும் உருசிய தூர கிழக்கில் பிறிமோர்சுக்கி நிலப்பரப்பு) காணப்படும் உண்மையான தவளைகளின் (குடும்பம் இரனிடே) பேரினமாகும். இதன் பெயருக்கு 'சுரப்பித் தவளை' என்று பொருள் ஆகும்.

கிளாண்டிரானா என்பது இராணாவிலிருந்து தோன்றிய பேரினமாகும். சமீபத்தில் விவரிக்கப்பட்ட கிளாண்டிரானா சுசுரா தவிர அனைத்து சிற்றினங்களும், முதலில் இரானா பேரினத்தில் சேர்க்கப்பட்டன. இவற்றில் சில உருகோசா பேரினத்தில் வைக்கப்பட்டுள்ளன. தற்பொழுது கிளாண்டிரானாவுடன் ஒத்ததாக உள்ளன. இதன் ஒற்றைத்தொகுதிமரபு உயிரினத் தோற்றம் கேள்விக்குள்ளாக்கப்பட்ட போதிலும் சமீபத்திய மூலக்கூறு ஆய்வுகள் இதனை ஆதரிக்கின்றது. கிளாண்டிரானா ஹைலரானாவின் சகோதர வகைப்பாட்டியல் பிரிவு எனத் தெரிகிறது.

இந்த நேரத்தில், பின்வரும் சிற்றினங்கள் இந்தப் பேரினத்தில் சேர்க்கப்பட்டுள்ளன:

 கிளண்டிரானா எமெல்ஜனோவி (நிகோல்சுகி, 1913)
 கிளாண்டிரானா மினிமா (திங் மற்றும் திசாய், 1979)
 கிளாண்டிரானா உருகோசா (தெம்மினிக் மற்றும் சுக்லெகல், 1838)
 கிளாண்டிரானா சுசுரா (செகியா, மியுரா மற்றும் ஒகடா, 2012)
 கிளாண்டிரானா டைண்டாயின்சிசு (சாங், 1933)

மேற்கோள்கள் 

தவளைகள்
நீர்நில வாழ்வனப் பேரினங்கள்
தங்குதன்(V) புளோரைடு

தங்குதன்(V) புளோரைடு (Tungsten(V) fluoride) என்பது WF5 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். தங்குதன் பெண்டாபுளோரைடு என்ற பெயராலும் அழைக்கப்படும் இச்சேர்மம் மஞ்சள் நிறத்தில் நீருறிஞ்சும் தன்மையுடன் காணப்படுகிறது. பெரும்பாலான பெண்டாபுளோரைடுகள் போல தங்குதன் பெண்டாபுளோரைடும் [WF5]4 மூலக்கூறுகளாலான நான்குறுப்புக் கட்ட்டமைப்பை ஏற்றுள்ளது. இதனால் கட்டமைப்பிலுள்ள ஒவ்வொரு தங்குதன் மையமும் எண்முக ஒருங்கிணைப்பை அடைகின்றன.

தயாரிப்பு 
தங்குதனும் தங்குதன் அறு புளோரைடும் சேர்ந்து வினைபுரிவதால் தங்குதன்(V) புளோரைடு உருவாகிறது:
W + 5 WF6  →  6 WF5

அறை வெப்பநிலையில் தங்குதன்(V) புளோரைடு டெட்ரா மற்றும் எக்சா புளோரைடுகளாக விகிதாச்சாரமின்றி சிதைவடைகிறது:
2 WF5  →  WF4  +  WF6

மேற்கோள்கள் 

தங்குதன்(V) சேர்மங்கள்
புளோரைடுகள்
சில்விரானா

சில்விரானா (Sylvirana) என்பது உண்மையான தவளைகளின் இரானிடே குடும்ப பேரினமாகும். இவை தெற்கு மற்றும் கிழக்கு ஆசியாவில், மேற்கில் வடகிழக்கு இந்தியாவிலிருந்து வடக்கே சீனா, கிழக்கில் தைவான் மற்றும் தெற்கில் தாய்லாந்து வரை காணப்படுகிறது. 1992-ல் இவை இரானாவின் துணையினமாக முன்மொழியப்பட்டது. பின்னர் இது ஒரு முழு பேரினமாகவும் கைலரானாவின் துணைப்பேரினமாவும் கருதப்பட்டது. 2015-ல் வெளியிடப்பட்ட மூலக்கூறு மரபணு பகுப்பாய்வுகளிலிருந்து தற்போதைய அங்கீகாரம் பொதுவான அளவில் உள்ளது.

விளக்கம் 
சில்விரானா பொதுவாக நடுத்தர அளவிலான தவளை ஆகும். இவை வலுவான உடல்களைக் கொண்டுள்ளன. இவை பாபுரானாவில் உள்ளதைப் போன்ற கண்ணுக்குப்பின் மூடிகளைக் கொண்டுள்ளன. மேல் உதடு சாம்பல் நிறமாகவோ, வெண்மையாகவோ அல்லது பொரிகளுடன் காணப்படும். முதுகுபுறம் நுண்முட்களுடன் காணப்படும். முதுகுபுறம் நடுத்தர அளவிலான நன்கு வளர்ந்த, வெளிர் அல்லது முதுகுபுறத்தின் அதே நிறத்துடன் காணப்படும். பக்கவாட்டு முகடுகளுக்குக் கீழே இருண்ட நிறமுடையது. இவை நன்கு வரையறுக்கப்பட்ட கரும்புள்ளிகளுடன் காணப்படும். ஆண்களுக்கு ஒரு இணை குரல் பை உள்ளது. இவை உள் அல்லது வெளிப்புறமாக இருக்கலாம்.

சிற்றினங்கள் 
12 அங்கீகரிக்கப்பட்ட சிற்றினங்கள் உள்ளன:  
சில்விரானா அனாமிட்டிகா செரிடன் மற்றும் இசுடூவர்ட், 2018
சில்விரானா குயூபிடலிசு (சுமித், 1917)
சில்விரானா பேபர் (ஓஹ்லர், சுவான் மற்றும் டால்ட்ரி, 2002)
சில்விரானா குன்தேரி (பௌலேஞ்சர், 1882)
சில்விரானா லாக்ரிமா செரிடன் மற்றும் சுடூவர்ட், 2018
சில்விரானா மலாயா சுரிடன் மற்றும் இசுடூவர்ட், 2018
சில்விரானா மாசோனென்சிசு (போர்ரெட், 1937)
சில்விரானா மாண்டோசா செரிடன் மற்றும் இசுடூவர்ட், 2018
சில்விரானா மோர்டென்செனி (பவுலேஞ்சர், 1903)
சில்விரனா நிக்ரோவிட்டடா (பிளைத், 1856)
சில்விரானா ராபர்டி செரிடன் மற்றும் இசுடூவர்ட், 2018
சில்விரானா பைனுலோசா (சுமித், 1923)

மேற்கோள்கள் 

தவளைகள்
நீர்நில வாழ்வனப் பேரினங்கள்
நானிங்

நானிங் (ஆங்கிலம், மலாய் மொழி: Naning; சீனம்: 南宁) என்பது மலேசியா, மலாக்கா, அலோர் காஜா மாவட்டத்தில் அமைந்து இருக்கும் ஒரு வரலாற்று நகரமாகும். மலாக்கா மாநிலத்தின் வடக்குப் பகுதியில் முன்னாள் குறுநிலத் தலைநகரமாகும்.

தாபோ நானிங் என்று அழைக்கப் படும் அந்தக் குறுநிலப் பகுதி, தற்சமயம் ஒரு கிராமப்புற நகரமாகத் தடம் பதிக்கிறது. மஸ்ஜித் தானா (Masjid Tanah) தொகுதியின் ஒரு பகுதியாகவும்; மற்றும் புலாவ் செபாங்கிற்கு (Pulau Sebang) அருகிலும் உள்ளது. இது ஒரு சின்ன கிராமமாக இருந்தாலும், 16-ஆம் நூற்றாண்டில் ஒரு மாநிலமாக இருந்து உள்ளது.

மலாக்கா நகரத்தில் இருந்து சுமார் 19 மைல் (31 கி.மீ.) தொலைவில் அமைந்துள்ள நானிங், ஏறக்குறைய 200 சதுர மைல் (520 கி.மீ.2) கொண்ட ஒரு சிறிய உள்நாட்டு மலாய் குறுநிலமாக இருந்தது. இப்போது அலோர் காஜா மாவட்டம் என்று அழைக்கப்படுகிறது

பொது

1370-ஆம் ஆண்டில் மினாங்கபாவ் இளவரசர் சுல்தான் சத்தாங் பாலுன் (Sutan Jatang Balun) என்பவரால் நிறுவப்பட்டது. இவர் டத்தோ பெர்பாத்தே நன் செபத்தாங் (Datuk Parpatih Nan Sebatang) என்றும் அறியப்படுகிறார்.

நெகிரி செம்பிலான் மாநிலம் உருவாவதற்கு இந்தக் குறுநிலம் ஒரு காரணமாக இருந்தது என்றும் அறியப் படுகிறது. இந்த நானிங் பகுதியில் 1831-இல் இருந்து 1834 வரை, பிரித்தானியர்களுக்கு எதிரான ஒரு நிலவுரிமைப் போர் நடந்தது.

வரலாறு

நானிங் குறுநிலம் முன்பு காலத்தில் நெகிரி செம்பிலான் மாநிலத்தின் ஒரு பகுதியாக இருந்தது. ஆனாலும் 1832-ஆம் ஆண்டில் நடந்த நானிங் போர் (Naning War) மூலமாக ஆங்கிலேயர்களால் மலாக்காவுடன் இணைக்கப்பட்டது.

1831-இல் பிரித்தானியர்களின் ஆட்சியை எதிர்த்து டத்தோ டோல் சாயிட் (Dol Said) என்பவர் கிளர்ச்சி செய்தார். அந்த நிகழ்ச்சிக்கு நானிங் போர் என்று பெயர். அப்போது அலோர் காஜாவில் இருந்த தாபோ நானிங் கிராமத்தின் தலைவராக டோல் சாயிட் இருந்தார்.

1829-ஆம் ஆண்டில் தாபோ நானிங் பகுதியில் வாழ்ந்த கிராமவாசிகளிடம், அதிகமான வரியைப் பிரித்தானியர்கள் வசூல் செய்தனர். அவர்கள் உற்பத்தி செய்த விவசாயப் பொருட்களுக்கு 10 விழுக்காடு வரி விதிக்கப்பட்டது. அப்போது மலாக்காவின் ஆளுநராக புல்லர்டன் (Robert Fullerton) என்பவர் இருந்தார்.

ஏற்கனவே, உற்பத்தி வரிகள் அமலில் இருந்தாலும், புதிய வரிகள் மக்களிடையே பரவலான அதிருப்தியை ஏற்படுத்தின. அத்துடன் மலாய் அரசர்களையும் பிரித்தானியர்கள் ஒரு பொருட்டாகக் கருதவில்லை..

பிரித்தானியர்களின் தோல்வி

இந்த இரு காரணங்கள்தான் நானிங் கிளர்ச்சிக்கு மூலகாரணங்களாய் அமைந்தன. 1770-களில் தாபோ நானிங் மக்கள் டச்சுக்காரர்களை எதிர்த்து ஆயுதங்களை ஏந்தியுள்ளனர். ஆகவே, நானிங் மக்களை எதிர்த்துப் போக வேண்டாம் என்று பிரித்தானியர்களுக்கு டச்சுக்காரர்கள் ஆலோசனை வழங்கி உள்ளனர்.

இருந்தாலும் தாபோ நானிங் மக்களை எதிர்த்து பிரித்தானியர்கள் 150 வீரர்களை அனுப்பி வைத்தனர். கேப்டன் வில்லி என்பவர் தலைமை தாங்கினார்.

நானிங் மக்கள் ஒன்றுகூடி சண்டை போட்டனர். அதில் அந்த 40 பிரித்தானியர்கள் இறந்தனர். சினம் அடைந்த மலாக்காவின் பிரித்தானிய அரசாங்கம் 1200 பேர் கொண்ட ஒரு பீரங்கிப் படையை அனுப்பி வைத்தது. ஐந்து மாதங்கள் கடுமையான சண்டை நடைபெற்றது. இறுதியில் நானிங் வீழ்ச்சி அடைந்தது.

டத்தோ டோல் சாயிட் தப்பித்துச் சென்றார். 1849-இல் வயது மூப்பின் காரணமாக டோல் சாயிட் காலமானார். அவருடைய கல்லறை தாபோ நானிங் பள்ளிவாசலுக்கு அருகில் இருக்கிறது. பிரித்தானியர்களுக்கு ஏற்பட்ட இந்தத் தோல்வி, பிரித்தானிய மலாயா வரலாற்றில் ஒரு கரும்புள்ளியாகக் கருதப் படுகிறது.

மேற்கோள்கள்

சான்றுகள்

மேலும் காண்க
 மலேசியாவின் வரலாறு

மலேசிய நகரங்கள்
மலாக்காவில் உள்ள நகரங்கள்
தங்குதன்(IV) புளோரைடு

தங்குதன்(IV) புளோரைடு (Tungsten(IV) fluoride) என்பது   WF4 என்ற மூலக்கூற்று வாய்ப்பாடு கொண்ட வேதிச் சேர்மமாகும். தங்குதன் டெட்ராபுளோரைடு என்ற பெயராலும் இதை அழைக்கலாம். தங்குதன்(V) புளோரைடுடன் தங்குதன்(IV) புளோரைடை சேர்த்து ஓர் இடைநிலையாக செயல்படுத்த இச்சேர்மம் சிறிதளவு ஆராயப்பட்டுள்ளது. தங்குதன் அறுபுளோரைடைப் பயன்படுத்தி தங்குதன் படலங்களை படியவைக்கும் வேதி ஆவிப் படிவு முறையில் ஓர் இடைநிலையாகவும் அறியப்பட்டது.

கட்டமைப்பு 
மோசுபௌர் நிறமாலையியலின் அடிப்படையில் தங்குதன்(IV) புளோரைடு பலபடிசார் கட்ட்டமைப்பைக் கொண்டிருப்பது கண்டறியப்பட்டது.

தயாரிப்பு 
ஆர்சனிக்கு முப்புளோரைடுடன் WCl4(MeCN)2 என்ற அணைவுச் சேர்மத்தைச் சேர்த்து சூடாக்கினால்  தங்குதன்(IV) புளோரைடு உருவாகிறது. 600 முதல் 800 பாகை செல்சியசு வெப்பநிலையில் தங்குதன் அறுபுளோரைடுடன் தங்குதன் இழையைச் சேர்த்து வினைபுரியச் செய்தும் இதை தயாரிக்கலாம்.

வினைகள் 
புளோரின் மற்றும் குளோரின் ஆகியவற்றுடன் சேர்த்து சூடுபடுத்துவதன் மூலமாக W(VI) சேர்மங்களுக்கு மறு-ஆக்சிசனேற்றம் செய்யலாம்:
WF4  +  X2   →   WF4X2
தொடர்ச்சியான வெப்பமூட்டல் மூலம் இது தங்குதன் அறு புளோரைடாகவும் தங்குதனாகவும் விகிதாச்சாரமின்றி மாற்றமடைகிறது.

மேற்கோள்கள்  

தங்குதன்(IV) சேர்மங்கள்
புளோரைடுகள்
அலிப் லைலா

அலிப் லைலா என்பது அரேபிய இரவுகள் என்று அறியப்படும் ஆயிரத்தொரு இரவுகள் கதைகளை அடிப்படையாகக் கொண்ட ஓர் இந்தியத் தொலைக்காட்சித் தொடராகும். இத்தொடரை சாகர் ஆட்ஸ் நிறுவனம் தயாரித்தது. இது இரண்டு பருவங்களாகத் தயாரிக்கப்பட்டது. டிடி நேசனல் தொலைக்காட்சியில் 1993ஆம் ஆண்டு முதல் 1997ஆம் ஆண்டு வரை 143 அத்தியாயங்களாக இத்தொடர் ஒளிபரப்பப்பட்டது.

அரசன் சரியாருக்கு அரசி சரசத் கதைகளைக் கூறுவதிலிருந்து இத்தொடரின் கதை தொடங்குகிறது. ஆயிரத்தொரு இரவுகள் கதைகளில் இருந்து நன்றாக அறியப்பட்ட மற்றும் குறைந்த அளவே அறியப்பட்ட கதைகளை இத்தொடர் கொண்டிருந்தது. ஆயிரத்தொரு இரவுகள் என்பது அரபு மொழியில் அலிப் லய்லா வா-லய்லா என்று உச்சரிக்கப்படுகிறது. இதன் சுருக்கமே இத்தொடரின் பெயராக அலிப் லைலா என்று வைக்கப்பட்டது.

உசாத்துணை

வெளி இணைப்புகள் 

 Sagar Pictures website
 Production website
 Dhamaal TV page 

இந்திய கற்பனை தொலைக்காட்சி தொடர்கள்
இரவி ஆசாத்

இரவி ஆசாத் (Ravi azad)  இந்தியாவைச் சேர்ந்த ஒரு  சமூக ஆர்வலர் ஆவார். அரியானா , தில்லி மற்றும் இராசத்தான்  மாநிலங்களில் அநீதியை எதிர்கொள்ளும் விவசாயிகள், மாணவர்கள், தொழிலாளிகளால் எழுப்பப்பட்ட பிரச்சினைகளுக்கு ஆதரவாக குரல் கொடுத்து வருகிறார்.  அரியானா பிரதேசத்தில் பாரதிய கிசான் ஒன்றியத்தின்  இளைஞர் தலைவராகவும் உள்ளார்.  அரியானா மாநிலத்தில் 2020-2021 இந்திய விவசாயிகள் போராட்டம் என்ற ஓர் இயக்கத்தை இவர் நடத்தினார்.

வாழ்க்கைக் குறிப்பு 
இரவி ஆசாத் 1991 ஆம் ஆண்டு ஆகத்து மாதம் 9 ஆம் தேதி அரியானா  பிரதேசத்தின் பிவானி மாவட்டத்தில் உள்ள பகல் கிராமத்தில் பிறந்தார். இவருடைய தந்தையின் பெயர் செய் சிங் சக்வான் ஏன்பதாகும். ஆசாத் லோகாருவில் உள்ள ஜிடிசி மெமோரியல் கல்லூரியில் பட்டம் பெற்றார்.

செயல்பாடு 
இரவி 2015 ஆம் ஆண்டு பாரதிய கிசான் சங்கத்தில் சேர்ந்தார். 2018- ஆம் ஆண்டு அரியானா இளைஞர் மாநிலத் தலைவராக ஆனார்.  அரியானா மாநிலத்தில் 2020-2021 இந்திய விவசாயிகள் போராட்டம் என்ற ஓர் இயக்கத்தை நடத்தினார். அரியானா காவல்துறை 24 வழக்குகளை இவர் மீது பதிவு செய்துள்ளது  இராசத்தான் காவல்துறை ஆசாத் போராட்டம் நடத்தியதற்காக 1 வழக்கை  பதிவு செய்துள்ளது.  ஜீ ஊடக ஆணையத்தின்  தலைவரும், முன்னாள் நாடாளுமன்ற உறுப்பினருமான சுபாசு சந்திராவை மிரட்டியதாகக் கூறி அரியானா காவல்துறையினர் இவரை கைது செய்தனர்.

மேற்கோள்கள் 

Articles with hCards
இந்திய சமுதாய மறுமலர்ச்சியாளர்கள்
சமூக சேவகர்கள்
வாழும் நபர்கள்
1991 பிறப்புகள்
வர்த்தமான் (தொலைக்காட்சித் தொடர்)

வர்த்தமான் என்பது 1994-95ஆம் ஆண்டின்போது டிடி நேசனல் தொலைக்காட்சியில் ஒளிபரப்பப்பட்ட ஒரு அசைவுத் தொலைக்காட்சித் தொடராகும். இத்தொடரை பீம்சைன் தயாரித்தார். கிரீத் குரானா இயக்கினார். முப்பரிமாண அசைவுத் தொழில்நுட்பத்தைப் பயன்படுத்தித் தயாரிக்கப்பட்ட முதல் இந்தியத் தொடர்களில் இதுவும் ஒன்றாகும்.

இத்தொடர் குழந்தைகளுக்கு அறநெறிப் பாடங்களைப் பயிற்றுவிக்க முயன்றது. ஒருவர் தமது பலவீனங்களை எவ்வாறு கட்டுப்படுத்த வேண்டும் என்பதைப் பற்றிக் கூறியது. இத்தொடரில் முதன்மைக் கதாபாத்திரமான புருஷ் (பொருள்: 'மனிதன்') தீய சங்கடம் (பொருள்: 'பிரச்சனை') மற்றும் தனது சொந்த எதிர்மறையான உணர்ச்சிகள் ஆகியவற்றுக்கு எதிராகப் போரிடுகிறது. இறுதியாகத் தனது நிகழ்காலத்தை (வர்த்தமான்) வெல்கிறது. இத்தொடரின் பெரும்பாலான கதாபாத்திரங்கள் முப்பரிமாணத்தைப் பயன்படுத்தி அசைவுத் தொழில்நுட்பத்தில் உருவாக்கப்பட்டன. இத்தொடரில் மொத்தம் 26 அத்தியாயங்கள். ஒவ்வொரு அத்தியாயமும் 13 நிமிடங்கள் ஓடக்கூடியதாக இருந்தது. கிளைம்ப் மீடியா என்ற நிறுவனம் இத்தொடருக்கான தயாரிப்பு வேலைகளைச் செய்தது.

உசாத்துணை 

தொலைக்காட்சித் தொடர்கள்
இயங்குபட தொலைக்காட்சி தொடர்கள்
மலேசிய உள்ளாட்சி மன்றங்களின் பட்டியல்

மலேசிய உள்ளாட்சி மன்றங்கள் (மலாய்: Kerajaan Tempatan di Malaysia அல்லது Pihak Berkuasa Tempatan; ஆங்கிலம்: Local Government in Malaysia) என்பது மலேசியாவின் உள்ளாட்சி சட்டம் 1971 (Local Government Act 1971 of Malaysia) எனும் சட்டத்தின் கீழ் உருவாக்கப்பட்ட ஓர் அரசாங்க அமைப்பு முறைமை ஆகும். 

பாசீர் கூடாங் நகராட்சி, 2020 நவம்பர் 22-ஆம் தேதி பாசீர் கூடாங் மாநகராட்சி எனும் தகுதியைப் பெற்றது. அதற்குப் பின்னர் குவாந்தான் நகராட்சி, 2021 பிப்ரவரி 21-ஆம் தேதி, குவாந்தான் மாநகராட்சி எனும் தகுதியைப் பெற்றது. இவையே அண்மையில், மாநகரங்கள் எனும் தகுதியைப் பெற்ற மலேசிய நகரங்களாகும்.

மலேசிய உள்ளாட்சி மன்றங்கள் விளக்கம்

மாநகராட்சிகள்

நகராட்சிகள்
ஒரு நகர்ப் பகுதியை நிர்வகிக்கும் ஒரு நகராட்சி; முனிசிபல் கவுன்சில் (மலாய்: Majlis Perbandaran; ஆங்கிலம்: Municipal Council); என்று அழைக்கப் படுகின்றது.

சிலாங்கூர் மாநிலத்தில் உள்ள உலு சிலாங்கூர் (Hulu Selangor District), 2021 அக்டோபர் 21-ஆம் தேதி நகராட்சி தகுதியைப் பெற்ற அண்மையய உள்ளாட்சிப் பகுதியாகும்.

மாவட்ட ஊராட்சிகள்

சிறப்பு உள்ளாட்சிகள்

குறிப்புகள்

மேற்கோள்கள்

மேலும் காண்க
 மலேசியாவின் உள்ளாட்சி மன்றங்கள்

மலேசியா
மலேசியாவின் உள்ளாட்சி மன்றங்கள்
மலேசியாவில் சட்டம்
தன்மையங்கள்

உள மெய்யியலில் தன்மையங்கள் (ஆங்கிலம்: qualia; உச்சரிப்பு: /ˈkwɑːliə/ அல்லது /ˈkweɪliə/; ஒருமை வடிவம்: தன்மையம் [quale]) என்பன நனவான அகநிலை அனுபவத்தின் தனிப்பட்ட நிகழ்வுகளாக வரையறுக்கப்படுபவையாகும். இதன் ஆங்கிலச் சொல்லான குவாலியா என்ற சொல் ஒரு குறிப்பிட்ட நிகழ்வில் ஒரு பொருள் "என்ன வகையானது" அல்லது "எந்த மாதிரியானது" என்று பொருட்படும் இலத்தீன் பெயரடையான குவாலிஸ் (இலத்தீன் உச்சரிப்பு: [ˈkʷaːlɪs]) என்பதன் இலத்தீன் இருபாலர் பன்மை வடிவச் சொல்லான குவாலியா என்ற சொல்லிலிருந்து உருவானது. எடுத்துக்காட்டாக, "ஒரு குறிப்பிட்ட பழத்தை ருசிப்பது – அதிலும் குறிப்பாக இந்தக் குறிப்பிட்ட பழத்தை இந்த கணம் ருசிப்பது – என்பது என்ன" என்ற அனுபவம் குவாலியா எனப்படும் தன்மையங்களைக் குறிக்கிறது.

தலைவலியின் போது அந்த நோவின் அனுபவ உணர்வு, ஒரு பானத்தின் சுவை, மாலை நேரச் செவ்வானத்தின் சிவந்த தன்மை ஆகியவை தன்மையங்களின் எடுத்துக்காட்டுகளில் அடங்கும். உணர்வின் குணாதிசயத் தன்மை என்ற அளவில், தன்மையங்கள் முன்மொழிவு மனப்பான்மைக்கு (propositional attitudes) முரணாக நிற்கிறது. தன்மையங்கள் அனுபவத்தை நேரடியாக அனுபவிக்கும் தன்மையைக் குறிக்கையில் முன்மொழிவு மனப்பான்மையோ அனுபவத்தைப் பற்றிய நம்பிக்கைகளில் கவனம் செலுத்துகிறது என்பதே இதற்குக் காரணம்.

தன்மையங்கள் என்பது "நம் ஒவ்வொருவருக்கும் மிகவும் பரிச்சயமான ஒன்றைக் குறிக்கும் பரிச்சயமில்லாத சொல், அதாவது நம்மைச் சுற்றியுள்ள விஷயங்கள் நமக்குத் தோன்றும் வழிகள்" என்று மெய்யியலாளரும் அறிதிற அறிவியலாளருமான டேனியல் டென்னெட் கூறியுள்ளது இங்கு நோக்கத்தக்கது.

தன்மையங்களின் முக்கியத்துவம் குறித்த விவாதத்தின் பெரும்பகுதி இந்தச் சொல்லின் வரையறையைச் சார்ந்தே உள்ளது. மேலும், தன்மையங்களின் சில அம்சங்கள் சில மெய்யியல் அறிஞர்களால் ஏற்கப்பட்டு அல்லது வலியுறுத்தப்பட்டும் மேலும் சில அம்சங்கள் வேறு சில மெய்யியல் அறிஞர்களால் மறுக்கப்பட்டும் இருப்பதைக் காண முடிகிறது. இதன் விளைவாக, பல்வேறு வரையறைகளின் கீழ் தன்மையங்களின் தன்மை மற்றும் இருப்பானது சர்ச்சைக்குரியதாகவே உள்ளன. டேனியல் டென்னெட் போன்ற சில உள மெய்யியல் அறிஞர்கள் தன்மையம் என்ற ஒன்று இல்லை என்றும் அவற்றின் இருப்பு என்பது நரம்பியல், இயற்கையியல் ஆகியவற்றிற்குப் பொருந்தாது என்றும் வாதிடுகின்றனர். ஜெரால்ட் எடெல்மேன், அன்டோனியோ டமாசியோ, விளையனூர் இராமச்சந்திரன், ஜியுலியோ டோனோனி, கிறிஸ்டோஃப் கோச், ரோடோல்ஃபோ லினாஸ் போன்ற சில நரம்பு அறிவியல் அறிஞர்களும் நரம்பியல் நிபுணர்களும் தன்மையங்கள் இருப்பதாகவும், அறிவியலிலிருந்து அவற்றை அகற்றுவதற்கான முயற்சி என்பது அறிவியலின் உள்ளடக்கம் குறித்த சில அறிஞர்களது தவறான புரிதலை அடிப்படையாகக் கொண்டது என்றும் கருதுகின்றனர். மனம், அல்லது ஒருமைநிலைவாதம், என்னும் மெய்யியல் வரையறைக்குள், தன்மையங்கள் என்பது கிழக்கத்திய மெய்யியல் மற்றும் பாரம்பரியத்தில் காணப்படும் ஞானம் என்னும் சிந்தனையோடு ஒத்ததாகக் கருதப்பட்டு ஒப்பிடப்படுகிறது.

இவற்றையும் பார்க்க
 அறிதிறன்
 உணர்திறன்
 உணர்வு நிலை
 விழிப்புணர்வு
 தன்விழிப்புணர்வு

உசாத்துணை

நரம்புசார் உளவியல்
அறிவாற்றல்
அறிதிற அறிவியல்
விலங்குரிமை
விலங்கியல்
அந்தமான் காட்டுப் புறா

அந்தமான் காட்டுப் புறா (Andaman wood pigeon)(கொலம்பா பாலும்போதிசு) என்பது கொலம்பிடே குடும்பத்தைச் சேர்ந்த ஒரு பறவை சிற்றினமாகும் . இது இந்தியாவில் உள்ள அந்தமான் மற்றும் நிக்கோபார் தீவுகளில் மட்டுமே காணப்படும் அகணிய உயிரி. பன்னாட்டு இயற்கைப் பாதுகாப்புச் சங்கத்தின் 'அச்சுறு நிலை அண்மித்த இனமாக' வகைப்படுத்தப்பட்டுள்ளது. இதன் எண்ணிக்கை 2,500 முதல் 10,000 என மதிப்பிடப்பட்டுள்ளது.

விளக்கம் 
அந்தமான் காட்டுப் புறாவின் தலை சிவப்பு மஞ்சள் முனை கொண்ட அலகுடன் வெண்மையானது. இதன் உடலின் மற்ற பகுதிகள் கருப்பு நிறமானது. இது பெரிய பச்சைப் புறா மற்றும் மாடப்புறாவுடன் தொடர்புடையது.

மேற்கோள்கள்

வெளி இணைப்புகள் 
 Andaman Wood Pigeon Breed Guide from Pigeonpedia.com

இந்திய அகணிய உயிரிகள்
இந்து மகாஜன சங்கம் (மலேசியா)

இந்து மகாஜன சங்கம் (Hindu Mahajana Sangam), மலேசியா நாட்டில் வாழும் இந்து சமயம் சார்ந்த தொழிலாளர்களின் இலாப நோக்கமற்ற தன்னார்வத் தொண்டு நிறுவனம் ஆகும். 1935-ஆம் ஆண்டில் நிறுவப்பட்ட  இதன் தலைமையிடம், மலேசியாவின் பினாங்கு மாநிலத் தலைநகரான ஜார்ஜ் டவுனில் இயங்குகிறது. 1935-ஆம் ஆண்டிற்கு முன்னர் இதனை கூட்டக்கடை மடம் என்று அழைக்கப்பட்டது.

வரலாறு
1933-ஆம் ஆண்டில் நடைபெற்ற  பினாங்கு மகாமாரியம்மன் கோயில் முதல் குடமுழுக்கை ஒட்டி, 1935-ஆம் ஆண்டில் இந்து மகாஜன சங்கம்,  ஜார்ஜ் டவுனில்  நிறுவப்பட்டது.  முதன்முதலில் இந்த அமைப்பு  சமயக் கடமைகளை கடைபிடிக்க வேண்டி நிறுவப்பட்டது. மேலும் இந்த தொண்டு நிறுவனம் மலேசியா வாழ் இந்துக்களின் கல்வி, சமூக/பண்பாடு மேம்பாடு மற்றும் பினாங்கு ஸ்ரீ முத்து மாரியம்மன் கோயில் மற்றும் அருள்மிகு பாலதண்டாயுதபாணி கோயில் நிர்வாகத்தில்/வளர்ச்சியில் பங்கேற்பது மற்றும் தொழிலாளர்களின் ஒன்றியமாகச் செயல்படுகிறது. இச்சங்கத்தின் மண்டபம் அருள்மிகு பாலதண்டாயுதபாணி கோயில் மலையுச்சியில் உள்ளது.

தலைமையிடம்
இந்து மகாஜன சங்கத்தின் தலைமையிடக் கட்டிடம் பினாங்கில் உள்ள தேவாலயத் தெருவில் 1935 முதல் 1988-ஆம் ஆண்டு வரை செயல்பட்டது. தற்போது பினாங்கின் தலைநகரான ஜார்ஜ் டவுனில் உள்ள காந்திஜி ஆஸ்ரமத்தில் சொந்த கட்டிடத்தில் இயங்குகிறது.

கோயில்கள் & திருவிழாக்கள்
தைப்பூசம் விழாவை காந்திஜி மண்டபத்தில் விருந்து உபசாரத்துடன் கொண்டாடப்படுகிறது. அன்று பல பக்தர்கள் பால் காவடிகள் ஏந்தி, 18 கிலோ மீட்டர் தொலைவிற்கு ஊர்வலமாக வந்து பாலதண்டாயுதபாணிக்கு பால் அபிசேகம் செய்வர்.

1951-ஆம் ஆண்டில் இந்து மகாஜன சங்கத்தினர், அருள்மிகு பாலதண்டாயுதபாணி திருக்கோயில் அருகே பிள்ளையார் கோயிலை எழுப்பி குடமுழுக்கு செய்தனர். பின்னர் 1970-ஆம் ஆண்டில் இக்கோயிலை புதுப்பித்தது. மேலும் பிள்ளையார் கோயிலில் ஆண்டுதோறும் விநாயகர் சதுர்த்தி கொண்டாடுகிறது.

சித்திரைத் திருவிழாவின் போது ஐம்பொன் முருகன் விக்கிரகத்தை தேரில் அமர்த்தி, பகதர்கள் புடைசூழ, பாலதண்டாயுதபாணி கோயிலிருந்து, முத்து மாரியம்மன் கோயில் வரை ஊர்வலம் நடத்தப்படுகிறது. 

இந்து மகாஜன சங்கம் சார்பில்  முத்து மாரியம்மன் கோயிலில் நவராத்திரி விழா கொண்டாடப்படுகிறது.1900-ஆம் ஆண்டு முதல் மார்கழி மாதத்தில் வைகுண்ட ஏகாதசி விழாவை குஞ்ச் பிகாரி எனும் கிருஷ்ணன் கோயிலில் கொண்டாடப்படுகிறது.

மேற்கோள்கள்

மலேசிய இந்தியர்கள்
ஜொகூர் பாரு மாநகராட்சி

சொகூர் பாரு மாநகராட்சி (மலாய்: Majlis Bandaraya Johor Bahru; ஆங்கிலம்: Johor Bahru City Council); (சுருக்கம்: MBJB) என்பது மலேசியா, சொகூர், மாநிலத்தின் சொகூர் பாரு மாவட்டம்; சொகூர் பாரு மாநகரம்; இசுகந்தர் மலேசியாவின் சில பகுதிகள்; ஆகியவற்றை நிர்வகிக்கும் மாநகராட்சி ஆகும். இந்த மாநகராட்சி மலேசியாவின் சொகூர் மாநில அரசாங்கத்தின் கீழ் இயங்குகிறது.

1994 சனவரி 1-ஆம் தேதி சொகூர் பாரு நகரத்திற்கு அதிகாரப்பூர்வமாக மாநகரத் தகுதி வழங்கப்பட்டது. அதன் பிறகு சொகூர் பாரு மாநகராட்சி நிறுவப்பட்டது. இந்த மாநகராட்சியின் தலைமையகம், சொகூர் பாரு மாநகரத்தில் உள்ளது.

பொது

இந்த மாநகராட்சி  பொதுச் சுகாதாரம் (Public Health); கழிவு மேலாண்மை (Waste Removal); நகர மேலாண்மை; நகரத் திட்டமிடல்; சுற்றுச்சூழல் பாதுகாப்பு; கட்டடக் கட்டுப்பாடு; சமூகப் பொருளாதார மேம்பாடு (Social Economic Development); மற்றும் நகர்ப்புற உள்கட்டமைப்பின் பொது பராமரிப்பு (General Maintenance of Urban Infrastructure) போன்ற செயல்பாடுகளைக் கவனித்துக் கொள்கிறது.

வளர்ச்சிப் படிகள்

 ஜொகூர் பாரு நகரக் கழகம் (மலாய்: Lembaga Bandaran Johor Bahru; ஆங்கிலம்: Johor Bahru Town Board); 1910;
 ஜொகூர் பாரு நகராண்மைக் கழகம் (மலாய்: Majlis Bandaran Johor Bahru; ஆங்கிலம்: Johor Bahru Town Council); 1952;
 ஜொகூர் பாரு நகராட்சி (மலாய்: Majlis Perbandaran Johor Bahru; ஆங்கிலம்: Johor Bahru Municipal Council);1 ஏப்ரல் 1977;
 ஜொகூர் பாரு மாநகராட்சி (மலாய்: Majlis Bandaraya Johor Bahru; ஆங்கிலம்: Johor Bahru City Council); 1 சனவரி 1994 தொடக்கம்;

மாநகராட்சித் தலைவர்கள்

நிர்வகிக்கும் இடங்கள் 

 தெப்ராவ் - Tebrau
 பாசீர் கூடாங் - Pasir Gudang
 ஜொகூர் பாரு - Johor Bahru
 பூலாய் - Kangkar Pulai

கிளை அலுவலகங்கள்
 லார்க்கின் - Larkin Sentral
 பெலாங்கி - Taman Pelangi
 பெர்மாஸ் ஜெயா - Permas Jaya
 பண்டார் பாரு உடா - Bandar Baru UDA
 தம்போய் - Tampoi, Johor

மேற்கோள்கள்

மேலும் காண்க
 இசுகந்தர் புத்திரி மாநகராட்சி
 பாசீர் கூடாங் மாநகராட்சி
 ஜொகூர் பாரு மாவட்டம்
 ஜொகூர் மாவட்டங்கள்

வெளி இணைப்புகள் 

 ஜொகூர் பாரு மாநகராட்சி அதிகாரப்பூர்வ இணையதளம்

ஜொகூர்
மலேசிய மாநகராட்சிகள்
மலேசியாவின் உள்ளாட்சி மன்றங்கள்
புரசைவாக்கம் கங்காதீசுவரர் கோவில்

கங்காதீசுவரர் கோயில் (Purasawalkam Gangadeeswarar Temple) இந்தியாவில் தமிழ்நாடு மாநிலத்தில் உள்ள சென்னை மாநகராட்சியின் புரசைவாக்கம் பகுதியில் அமைந்துள்ள ஒரு சிவாலயம் ஆகும். கோயிலின் மூலவர் கங்காதீசுவரர் ஆவார். தாயார்: ஸ்ரீ பங்கசாம்பாள். உற்சவர்கள்: நடராசர் மற்றும் சிவகாமி. இத்திருக்கோயில் காசிக்கு நிகரான பெருமை கொண்டது ஏனக் கூறப்படுகிறது. இரகுகுல வம்சத்தைச் சேர்ந்த சகரன் என்பவரது வம்சத்தில் தோன்றிய பகீரதன் என்பவர் பிரதிசுட்டை செய்த 108-ஆவது சிவலிங்கத்தின் திருத்தலம் இதுவாகும். இரண்டாம் குலோத்துங்கச் சோழனால் கோயில் புதுப்பிக்கப்பட்டு, திருப்பணிகள் நடைபெற்றன.

தமிழ்நாடு இந்து சமய அறநிலையத் துறையின் கட்டுப்பாட்டில் கோயில் உள்ளது. மிகவும் பழமை வாய்ந்த இக்கோயிலில் உள்ள தெப்பக்குளத்தில் ஆண்டுதோறும் தைப்பூச திருவிழாவையொட்டி 3 நாட்களுக்கு தெப்ப உற்சவம் நடப்பது வழக்கம். இந்த கோயில் குளத்திற்கு தண்ணீர் வரும் வகையில் வரத்து கால்வாயும் அமைக்கப்பட்டுள்ளது.

கோயிலை சுற்றியுள்ள சாலைகளில் மழைநீர் வடிகால் அமைத்து அவற்றிலிருந்து வரும் மழைநீரை கோயில் குளத்தில் சேமிக்க மழைநீர் இணைப்புகள் அமைக்கவும், அவற்றில் வடிகட்டிகள் அமைத்து சுத்தமான நீரை சேமிக்கவும் சிங்காரச் சென்னை 2.0 திட்டத்தின்கீழ் சென்னை மாநகராட்சியின் மழைநீர் வடிகால் துறை சார்பில் நடவடிக்கை எடுக்கப்பட்டுள்ளது.

அமைவிடம்
கடல்மட்டத்திலிருந்து சுமார் 36 மீட்டர் உயரத்தில் அமைந்துள்ள அருள்மிகு கங்காதீசுவரர் திருக்கோயில் அமைவிட புவியியல் ஆள்கூறுகள்: 13.084932°N, 80.254294°E (13°05'05.8"N, 80°15'15.5"E) ஆகும்.

போக்குவரத்து

சாலைப் போக்குவரத்து
சென்னை நகரின் முக்கிய வியாபாரத் தலமான புரசைவாக்கத்தின் மையப் பகுதியில்  அமைந்துள்ளது. முக்கிய சாலைகளால் எளிதில் வந்து செல்லும் வகையில் மாநகரப் பேருந்து வசதிகளால் கோயில் இணைக்கப்பட்டுள்ளது.  புரசைவாக்கம் நெடுஞ்சாலை, கங்காதீசுவரர் கோயில் தெரு, அழகப்பா சாலை, ஈ. வெ. இரா. நெடுஞ்சாலை ஆகிய முக்கிய சாலைகள் இக்கோயிலின் அருகாமையில் அமைந்துள்ளன.

தொடருந்து போக்குவரத்து
சென்னை மத்திய தொடருந்து நிலையம், சென்னை மத்திய மெட்ரோ இரயில் நிலையம், சென்னை பூங்கா தொடருந்து நிலையம், நேரு பூங்கா மெட்ரோ நிலையம், சென்னை எழும்பூர் தொடருந்து நிலையம் ஆகிய முக்கிய இரயில் நிலையங்கள் கோவிலுக்கு அருகாமையில் எளிதில் அணுகும் தூரத்தில் உள்ளன.

கோயிலின் மற்ற தெய்வங்கள்
சிறீ சத்ய நாராயணப் பெருமாள், சிறீ பிரம்மா, பாணலிங்கம், சோமாசுகந்தர், தட்சிணாமூர்த்தி, ஊன்றீசுவரர், வைத்தீசுவரர், குருந்த மல்லீசுவரர், காசி விசுவநாதர், துர்க்கை, மகா கணபதி, சண்முகர், சூரியன், சந்திரன், வள்ளி தெய்வானை சமேத சுப்பிரமணியர், சித்தி சமேத உச்சிசுட்ட கணபதி, சண்டிகேசுவரர், நவக்கிரக சன்னதி, நால்வர், நாகராசர், பாகீரதன், சேக்கிழார், குலச்சிறை நாயனார், பைரவர் என்று பல தெய்வங்கள் வெவ்வேறு சந்நிதிகளில் இக்கோயிலில் அருள்பாலிக்கின்றனர். 63 நாயன்மார்களின் வெண்கலச் சிலைகள் ஒருங்கே அமையப்பெற்ற ஒரு சன்னதியும் உள்ளது. நந்தி தேவரும் வீற்றிருக்கிறார்.

பூசைகள்
கால சந்தி பூசை, உச்சிகால பூசை, சாயரட்சை பூசை, அர்த்தசாம பூசை, பள்ளியறை பூசை போன்ற பல பூசைகள் இங்கு  நடைபெறுகின்றன. காலையில் 7 மணி முதல் 11 மணி வரையிலும், மாலையில் 4 மணி முதல் இரவு 9 மணி வரையிலும் பக்தர்களின் தரிசனத்திற்காக கோயில் திறந்து வைக்கப்பட்டிருக்கும்.

பயன் பெறும் ஊர்கள்
புரசைவாக்கம், எழும்பூர், பெரியமேடு, ஓட்டேரி, கீழ்ப்பாக்கம், அயனாவரம், கெல்லிசு, பெரம்பூர், ஜமாலியா, புளியந்தோப்பு, சூளை, கண்ணப்பர் திடல், தவ்டன், யானைகவுனி மற்றும் பல ஊர்களில் இருந்து பக்தர்கள் கோயிலுக்கு வந்து வழிபடுகின்றனர்.

மேற்கோள்கள்

சென்னையிலுள்ள சிவன் கோயில்கள்
கெல்ஜ் பிராட்டெபோ

கெல்ஜ் பிராட்டெபோ (Helge Brattebø) என்பர் நோர்வே பட்டயப் பொறியாளர் ஆவார். இவர் நோர்வே அறிவியல் மற்றும் தொழில்நுட்ப பல்கலைக்கழகத்தில் தொழில்துறை சூழலியல் பேராசிரியராக உள்ளார்.

இவர் தொழில்துறை சூழலியல் ஆய்விதழின் தொகுப்பாசிரியராகவும், தொழில்துறை சூழலியல் பன்னாட்டுச் சங்கத்தின் உறுப்பினராகவும் உள்ளார்.

மேற்கோள்கள்

வெளி இணைப்புகள் 

 NTNU இல் Brattebø இன் பணியாளர் தளம்
 NTNU இல் தொழில்துறை சூழலியல் திட்டத்தின் (IndEcol) இணையதளம்

வாழும் நபர்கள்
நார்வே அறிவியலாளர்கள்
நந்தா ஏரி

நந்தா ஏரி  (Nanda lake)  என்பது இந்தியாவின் கோவா மாநிலத்தில் அமைந்துள்ள ராம்சர் சதுப்பு நிலமாகும். இந்த ஈரநிலம் 0.42 சதுர கிலோமீட்டர் பரப்பளவைக் கொண்டுள்ளது. தெற்கு கோவா மாவட்டத்தில் கர்கோரம் நகரத்தில் இந்த ஈரநிலம் 0.42 சதுர கிலோமீட்டர் பரப்பளவில் அமைந்துள்ளது. நந்தா ஏரி கோவாவின் முதல் மற்றும் ஒரே ராம்சார் ஈரநில தளமாகும்.

வரலாறு 
2017 ஆம் ஆண்டு உருவாக்கப்பட்ட  ஈரநிலம் பாதுகாப்பு மற்றும் மேலாண்மை விதிகளின் கீழ் 2021 ஆம் ஆண்டு இந்திய அரசாங்கம் நந்தா ஏரியை ஈரநிலமாக அறிவித்தது. 2022 ஆம் ஆண்டு ஆகத்து மாதம் ஆறாம் தேதியன்று நடைபெற்ற 2022 ராம்சர் மாநாட்டில் ராம்சர் ஈரநில தளமாகவும் அறிவிக்கப்பட்டது.

விலங்கினங்கள் 
சிவப்பு-மூக்கு ஆள்காட்டி, வெள்ளை அறிவாள் மூக்கன், தாமிர இறக்கை இலைக்கோழி, செம்பருந்து, சிறு நீல மீன்கொத்தி, கம்பிவால் தகைவிலான், வெண் கொக்கு, சின்ன நீர்க்காகம், சிறிய சீழ்க்கைச்சிரவி போன்ற பறவையினங்களுக்கு நந்தா ஏரி தாயகமாக உள்ளது.

மேற்கோள்கள் 

கோவாவின் புவியியல்
தெற்கு கோவா மாவட்டம்
இந்திய ராம்சார் இடங்கள்
விலங்குகளின் வலி

வலியானது விலங்குகளின் ஆரோக்கியத்தையும் நலனையும் எதிர்மறையாக பாதிக்கவல்லது. வலி பற்றிய ஆய்வுக்கான சர்வதேச சங்கத்தால் (International Association for the Study of Pain) "வலி" என்பது "நிகழ்ந்துள்ள அல்லது நிகழவல்ல திசுச் சேதத்துடன் தொடர்புடைய அல்லது அத்தகைய சேதத்தின் அடிப்படையில் விவரிக்கப்படும் விரும்பத்தகாத புலன்சார் மற்றும் உணர்வுசார் அனுபவம்" என்று வரையறுக்கப்பட்டுள்ளது. உயிரினங்களில் வலி எனப்படுவது விலங்குகளால் மட்டுமே அனுபவிக்கப்படுவது ஆகும். மேலும் வலியை அனுபவிக்கும் விலங்கால் மட்டுமே அவ்வலியின் தரம், வீரியம் அல்லது தீவிரம், ஆட்கொள்ளும் துன்பத்தின் அளவு ஆகியவற்றை அறிய முடியும். பாதிக்கப்பட்ட விலங்கால் அதை வெளிப்படுத்த இயலாத பட்சத்தில் ஒரு பார்வையாளருக்கு அங்கு அந்த விலங்குக்கு உணர்வுசார் அனுபவம் ஒன்று நிகழ்ந்துள்ளது என்பதை அறிந்து கொள்வது கடினமான ஒன்று என்பதைவிட இயலாத காரியம் என்றே கூறவேண்டும். இதனைக் கருத்தில் கொண்டே விலங்குகளின் வலி என்பதன் வரையறைகளில் இக்கருத்து பெரும்பாலும் விலக்கப்பட்டு விடுகிறது. எடுத்துக்காட்டாக விலங்குகளின் வலி குறித்து ஜிம்மர்மேன் வழங்கிய வரையறை இதோ: "அறிந்துகொள்ளப்பட்ட தவிர்ப்பு, இனம்சார்ந்த நடத்தை வெளிப்பாட்டில் மாற்றம், சமூக நடத்தையில் மாற்றம் ஆகியவற்றோடு கூடிய அசையும் (motor) மற்றும் அசையா (vegetative) தற்காப்பு எதிர்வினைகளை வெளிப்படுத்தக்கூடியதான நிகழ்ந்துள்ள அல்லது நிகழவல்ல காயத்தால் ஏற்படும் ஒரு வெறுக்கத்தக்க புலன் அனுபவம்". மனித தொடர்புகளை ஒத்த ஒரு வகையில் மனிதரல்லா விலங்குகளால் தங்கள் உணர்வுகளை மொழிகொண்டு உரையாடும் மனிதர்களிடம் தெரிவிக்க முடியாது. ஆயினும் விலங்குகளின் நடத்தையை அவதானிப்பதன் வாயிலாக அவ்விலங்குகளின் வலியின் அளவைப் பற்றிய தோராயமான குறிப்பு ஒன்றை அறியலாம். தங்கள் நோயாளிகளுடன் அவர்களது மொழியை அறியாத வேற்றுமொழி மருத்துவர்கள் அந்நிலையிலும் தங்களது நோயாளிகளின் வலியை அறிந்து கொள்வது போல், வலியின் குறிகாட்டிகளைக் கொண்டு வலியின் தன்மையைப் புரிந்து கொள்வது சாத்தியமே.

பாலூட்டிகள் முதற்கொண்டு அனைத்து முதுகெலும்பிகள் உட்பட அனேக விலங்கு இனங்கள் வலியை அனுபவிப்பதை அறியமுடிகிறது என்று அமெரிக்க தேசிய ஆராய்ச்சி சபையின் ஆய்வக விலங்குகளில் வலியை இனங்கண்டு தணிப்பதற்கான செயற்குழு கூறுகிறது. விலங்குத் திணையைச் சேர்ந்த அனைத்து உயிரினங்களின் நரம்பு மண்டல உடற்கூறியல் மேலோட்டத்தை ஆராய்ந்ததில், முதுகெலும்பிகள் மட்டுமல்லாது பெரும்பாலான முதுகெலும்பிலிகளும் வலியை உணரும் திறனைக் கொண்டுள்ளன என்பது நிரூபணமாகியுள்ளது.

மேலும் காண்க 
 விலங்குரிமை
 விலங்கினவாதம்

மேற்கோள் தரவுகள்

வெளி இணைப்புகள்
 Animal Ethics "Indicators of animal suffering" , Animal Sentience.
 Kent, J. E. & Molony, V. Guidelines on the Recognition and Assessment of Pain in Animals
 Crawford, R. A Reference Source for the Recognition & Alleviation of Pain & Distress in Animals, United States Department of Agriculture.
 Recognition and Assessment [of Pain], Animal Welfare Information Center (USDA)

விலங்குரிமை
விலங்கு வன்கொடுமை
எட்டாம் எட்வர்டு

எட்டாம் எட்வர்டு (Edward VIII, 23 சூன் 1894 – 28 மே 1972) என்பவர் ஐக்கிய இராச்சியம், மற்றும் மேலாட்சிகளின் அரசராகவும், இந்தியாவின் பேரரசராகவும் 1936 சனவரி 20 முதல் 1936 திசம்பரில் முடிதுறக்கும் வரை பதவியில் இருந்தவர்.

எட்வர்ட் தனது முப்பாட்டி விக்டோரியா மகாராணியின் ஆட்சியின் போது யோர்க் கோமகன் (பின்னர் ஐக்கிய இராச்சியத்தின் ஐந்தாம் ஜோர்ஜ்), ராணி மேரி ஆகியோரின் மூத்த குழந்தையாக 1894 சூன் 23 இல் பிறந்தார். அவரது தந்தை மன்னராக ஆன ஏழு வாரங்களுக்குப் பிறகு, எட்வர்ட் அவரது 16வது பிறந்தநாளில் வேல்சு இளவரசராக்கப்பட்டார். ஒரு இளைஞனாக, எட்வர்ட் முதலாம் உலகப் போரின் போது பிரித்தானிய இராணுவத்தில் பணியாற்றினார். அவரது தந்தையின் சார்பாக பல வெளிநாட்டு சுற்றுப்பயணங்களை மேற்கொண்டார். வேல்சு இளவரசராக இருந்தபோது, தந்தை, மற்றும் பிரித்தானியப் பிரதமர் இசுட்டான்லி பால்ட்வின் இருவரையும் கவலையடையச் செய்த தொடர் பாலியல் விவகாரங்களில் ஈடுபட்டார்.

1936 சனவரி 20 இல், அவரது தந்தையின் இறப்பிற்குப் பிறகு, எட்வர்ட் வின்சர் மாளிகையின் இரண்டாவது மன்னரானார். புதிய மன்னர் நீதிமன்ற நெறிமுறையில் பொறுமையின்மையைக் காட்டினார், அத்துடன் நிறுவப்பட்ட அரசியலமைப்பு மரபுகளை அவர் வெளிப்படையாக புறக்கணிப்பதன் மூலம் அரசியல்வாதிகள் மத்தியில் குழப்பத்தை ஏற்படுத்தினார். அவரது ஆட்சியின் சில மாதங்களில், தனது முதல் கணவரை விவாகரத்து செய்துவிட்டு, இரண்டாவது கணவரிடமிருந்து விவாகரத்து கோரிய அமெரிக்கரான வாலிசு சிம்ப்சன் என்பவரைத் திருமணம் செய்து கொள்ள அவர் முன்மொழிந்ததால் அரசியலமைப்பு நெருக்கடி ஏற்பட்டது. ஐக்கிய இராச்சியம் மற்றும் மேலாட்சிகளின் பிரதம மந்திரிகள் இத்திருமணத்தை எதிர்த்தனர். விவாகரத்துப் பெற்ற பெண் ஒருவர் முன்னாள் கணவர்கள் இருவரும் உயிருடன் இருக்க வருங்கால மனைவியாகவும் அரசியாகவும் அரசியல் ரீதியாகவும் சமூக ரீதியாகவும் ஏற்றுக்கொள்ள முடியாது என்று அவர்கள் வாதிட்டனர். கூடுதலாக, அத்தகைய திருமணம் எட்வர்டின் இங்கிலாந்து திருச்சபையின் தலைவர் என்ற தராதரத்திற்கும் ஏற்றதல்ல. அன்றைய காலகட்டத்தில் முன்னாள் கணவர் உயிருடன் இருக்க விவாகரத்துக்குப் பிறகு மறுமணத்தை திருச்சபை ஏற்றுக் கொள்வதில்லை. திருமணம் நடந்தால் பால்ட்வின் அரசாங்கம் பதவி விலகும் என்று எட்வர்டு அறிந்திருந்தார், இது ஒரு பொதுத் தேர்தலுக்கு வழிவகுக்கும் என்றும் அரசியல் ரீதியாக நடுநிலையான அரசியலமைப்பு மன்னராக தனது நிலையை அது அழித்துவிடும் என்று எட்வர்ட் கருதினார். இதனால் அவர் சிம்ப்சனைத் திருமணம் செய்துகொண்டு அரியணையில் இருக்க முடியாது என்பது அவருக்குத் தெளிவாகத் தெரிந்ததும், அவர் முடி துறந்தார். அவருக்குப் பிறகு அவரது இளைய சகோதரர் ஆறாம் சியார்ச் மன்னரானார். இதன்மூலம் 326 நாட்களின் ஆட்சியுடன், எட்வர்ட் மிகக் குறுகிய காலத்தில் ஆட்சி செய்த பிரித்தானிய மன்னர் ஆவார்.

முடி துறந்ததன் பின்னர், எட்வர்ட் வின்ட்சர் பிரபுவாக பதவியேற்றார். சிம்ப்சனின் இரண்டாவது விவாகரத்து இறுதியான பிறகு, 1937 சூன் 3 இல் பிரான்சில் அவரைத் திருமணம் செய்து கொண்டார். அந்த ஆண்டின் பிற்பகுதியில், தம்பதியினர் நாட்சி செருமனியில் சுற்றுப்பயணம் செய்தனர். இரண்டாம் உலகப் போரின் போது, எட்வர்ட் முதலில் பிரான்சுக்கான பிரித்தானிய இராணுவ நடவடிக்கையில் நிறுத்தப்பட்டார், எனினும் அவர் ஒரு நாட்சி ஆதரவாளர் என்று தனிப்பட்ட குற்றச்சாட்டுகள் அவர் மீது சுமத்தப்படவே, அவர் பகாமாசின் ஆளுநராக நியமிக்கப்பட்டார். போருக்குப் பிறகு, எட்வர்ட் தனது வாழ்நாள் முழுவதையும் 1972 இல் இறக்கும் வரை தனது மனைவியுடன் பிரான்சில் கழித்தார்.

குறிப்புகள்

மேற்கோள்கள்

வெளி இணைப்புகள் 

 

1894 பிறப்புகள்
1972 இறப்புகள்
பிரித்தானிய அரசர்கள்
புற்றுநோயால் இறந்தவர்கள்
வேல்சு இளவரசர்கள்
ஆரா டாமன்சாரா

ஆரா டாமன்சாரா (மலாய்: Ara Damansara; ஆங்கிலம்: Ara Damansara; சீனம்: 阿拉白沙罗); என்பது மலேசியா, சிலாங்கூர், பெட்டாலிங் மாவட்டத்தில் அமைந்து உள்ள குடியிருப்பு புறநகர்ப் பகுதியாகும்.  

இந்தப் புறநகர்ப் பகுதி சுபாங் வானூர்தி நிலையச் சாலையின் (Jalan Lapangan Terbang Sultan Abdul Aziz) வழியில் அமைந்துள்ளது. துராபிகானா (Tropicana) மற்றும் பண்டார் உத்தாமா டாமன்சாரா (Bandar Utama Damansara) புறநகர்ப் பகுதிகளுக்கு அடுத்தப் புறநகர்ப் பகுதியாக உள்ளது.

வரலாறு

1999-ஆம் ஆண்டில் சைம் டார்பி (Sime Darby) நிறுவனத்தின் துணை நிறுவனமான சைம் பில்மோர் மேம்பாட்டு நிறுவனத்தினால் (Sime Pilmoor Development Sdn Bhd) ஆரா  டாமன்சாரா புறநகர்ப் பகுதி உருவாக்கப்பட்டது. அரா டமன்சாரா சுமார் 4,000 பல்வேறு வகையான கட்டிடங்களை உள்ளடக்கிய புறநகர்ப் பகுதி.

அமைவு

பெட்டாலிங் ஜெயா மாநகரத்தில் 739 ஏக்கர் பரப்பளவில் அமைந்துள்ள இந்தப் புறநகர்ப் பகுதி; JKR  சுபாங் வானூர்தி நிலைய நெடுஞ்சாலையில்; புஞ்சாக் ஆலாம் நெடுஞ்சாலைக்கு (Puncak Alam Highway) கிழக்கிலும்;  கிள்ளான் பள்ளத்தாக்கு புதிய விரைவுச்சாலையின் (New Klang Valley Expressway - NKVE) வடக்கு மேற்கிலும் அமைந்துள்ளது. 

இந்தப் புறநகர்ப் பகுதியின் வடக்கே கோத்தா டாமன்சாரா (Kota Damansara), கிழக்கே தாமான் துன் டாக்டர் இசுமாயில் (Taman Tun Dr Ismail), தெற்கே சுபாங் ஜெயா (Subang Jaya) மற்றும் மேற்கில் காயாங்கான் அயிட்ஸ் (Kayangan Height) நகர்ப் பகுதிகள் உள்ளன.

இலகு தொடருந்து போக்குவரத்து

அத்துடன் ஆரா டாமன்சாரா நகர்ப்புறம் கூட்டரசு சாலை ; கிள்ளான் பள்ளத்தாக்கு புதிய விரைவுச்சாலை    எனும் ஆசிய நெடுஞ்சாலை மூலமாகச் சேவை செய்யப்படுகிறது.

ஆரா டாமன்சாரா இரண்டு எல்ஆர்டி (LRT) நிலையங்களைக் கொண்டுள்ளது. 

  லெம்பா சுபாங் எல்ஆர்டி  நிலையம் (Lembah Subang LRT Station)
  ஆரா டாமன்சாரா எல்ஆர்டி  நிலையம் (Ara Damansara LRT Station)

2016 சூன் மாதம்  கிளானா ஜெயா வழித்தடம் (LRT Kelana Jaya Line) கட்டி முடிக்கப்பட்டது.

மேற்கோள்கள்

வெளி இணைப்புகள் 
 Sime UEP Properties
 Eyes on Malaysia
 Ara Damansara

மேலும் காண்க 
 பெட்டாலிங் ஜெயா
 பெட்டாலிங் ஜெயா மாநகராட்சி

மலேசிய நகரங்கள்‎
சிலாங்கூர்
சிலாங்கூர் நகரங்கள்
சத்தீசுகர் அரசு

சத்தீசுகர் அரசு, சத்தீசுகர் மாநில அரசாகும். இது நீதித் துறை, செயலாக்கத் துறை, சட்டமியற்றும் அவை ஆகிய மூன்று பிரிவுகளைக் கொண்டது. இதன் தலைமையகம் இராய்ப்பூரில் உள்ளது.

சட்டவாக்கம் 
சத்தீசுகர் சட்டமன்றம் 91 (90+ஒருவர் நியமனம் செய்யப்பட்டவர்கள்) உறுப்பினர்களைக் கொண்டது. ஒவ்வொருவரும் ஒவ்வொரு தொகுதியில் இருந்து தேர்ந்தெடுக்கப்படுவர். இதன் ஆட்சிக் காலம் 5 வருடங்காளாகும். கூடுதலாக ஒருவரை ஆளுநர் நியமிப்பார். இந்திய அரசியலமைப்பின் மாநிலத் தலைவராக ஆளுநர், இம்மாநில முதலமைச்சர் மற்றும் அவர் அமைச்சரவை ஆலோசனைகளின் பேரில் ஆட்சி நடைபெறுகின்றது. முதலமைச்சரை ஆளுநரே 5 ஆண்டுக்கொருமுறை நியமனம் செய்கின்றார்.

ஆளுநர் 
ஆளுநரே இந்திய அரசியலமைப்பின் மாநிலத் தலைவராக இருந்தாலும் முதலமைச்சரும் அவரது அமைச்சரவையும் ஆட்சி நிர்வாகத்தில் ஆளுமைப் பெற்றவர்களாக முக்கிய பங்கு வகிக்கின்றனர்

தற்பொழுதைய ஆளுநர் அனுசுயா யுகே.

முதல்வர் 
தற்பொழுதைய முதலமைச்சராக பூபேஷ் பாகல் அவர்கள் பதவியில் உள்ளார்.

மேற்கோள்கள்

வெளி இணைப்புகள் 

 அதிகாரப்பூர்வ இணையதளம்

சத்தீஸ்கர் அரசு
சத்தீஸ்கர் அரசியல்
ஓசுமான் அலி கான்

மிர் ஓசுமான் அலி கான், ஏழாம் அசாப் சா (Osman Ali Khan, Asaf Jah VII, 5 அல்லது 6 ஏப்ரல் 1886 – 24 பெப்ரவரி 1967), என்பவர் பிரித்தானிய இந்தியாவின் மிகப் பெரிய மன்னர் அரசான ஐதராபாது இராச்சியத்தின் கடைசி நிசாம் (ஆட்சியாளர்) ஆவார். இவர் தனது 25-ஆவது அகவையில் 1911 ஆகத்து 19 அன்று முடிசூடி, ஐதராபாதை 1948 இல் இந்தியா இணைக்கும் வரை அதன் ஆட்சியாளராக இருந்தார். இவர் உலகின் மிகப்பெரிய பணக்காரர்களில் ஒருவராகக் கருதப்பட்டார். இவரது செல்வம் அமெரிக்க மொத்த உள்நாட்டு உற்பத்தியில் 2% ஆக இருந்ததாக சில மதிப்பீடுகள் தெரிவிக்கின்றன. இவரது உருவப்படம் 1937 இல் வெளிவந்த டைம் இதழின் முன்பக்கத்தில் வெளியிடப்பட்டது. ஒரு பகுதி-தன்னாட்சி மன்னராக, இவர் தமது சொந்த ஐதராபாதி ரூபாய் நாணயத்தை அச்சிட்டு வந்தார். அத்துடன், இவரது தனியார் கருவூலத்தில் தங்க, வெள்ளிப் பாளங்கள் £100 மில்லியனும், நகைகள் £400 மில்லியன் (2008 மதிப்பீடு) இருந்ததாகக் கூறப்படுகிறது. இவரது செல்வத்தின் முக்கிய மூலம் கோல்கொண்டா சுரங்கம் ஆகும், இதுவே அக்காலகட்டத்தில் வைரங்கள் விநியோகிக்கும் சுரங்கம் ஆகும். இவற்றில் ஜேக்கப் வைரம், £50 மில்லியன் (2008) மதிப்புள்ளதாகும், நிசாம் இதனை ஒரு காகித எடையாகப் பயன்படுத்தினார்.

இவரது 37-ஆண்டுகால ஆட்சியில், மின்சாரம் அறிமுகப்படுத்தப்பட்டது, தொடருந்து, சாலைகள், விமான நிலையங்கள் உருவாக்கப்பட்டன. இவர் "நவீன ஐதராபாத் கட்டிடக் கலைஞர்" என்று அறியப்பட்டார், ஐதராபாத் நகரில் பல பொது நிறுவனங்களை நிறுவிய பெருமைக்குரியவர், இவற்றில் உசுமானியா பல்கலைக்கழகம், ஒசுமானியா பொது மருத்துவமனை, ஐதராபாத் ஸ்டேட் வங்கி, பேகம்பேட்டை விமான நிலையம், தெலங்காணா உயர் நீதிமன்றம் ஆகியவை சிலவாகும். 1908 பெரு வெள்ளம் போன்ற ஒன்றைத் தவிர்க்க ஓசுமான் சாகர் ஏரி, ஹிமாயத் சாகர் ஆகிய நீர்த்தேக்கங்கள் நகரில் கட்டப்பட்டன.

நிசாம் தொடக்கத்தில் இந்தியாவுடன் இணைவதற்கு விரும்பியிருந்தார், ஆனாலும், 1947 விடுதலையுடன், அவர் தனது மாநிலத்தை புதிதாக உருவாக்கப்பட்ட தேசத்துடன் இணைக்க விரும்பவில்லை. அதற்குள், தெலுங்கானா கலகம், இரசாக்கர்கள் என்று அழைக்கப்படும் ஒரு தீவிர போராளிகளின் எழுச்சி போன்றவை காரணமாக அவரது ஆற்றல் பலவீனமடைந்தது, அவர்களை அவரால் அடக்க முடியவில்லை. 1948-இல், இந்திய இராணுவம் ஐதராபாது மாநிலத்தை ஆக்கிரமித்து இணைத்தது, நிசாம் சரணடைய வேண்டியிருந்தது. விடுதலைக்குப் பிறகு, அவர் 1950 - 1956 இற்கிடையில், ஐதராபாத் மாநிலத்தின் ராஜ்பிரமுக் ஆனார், அதன் பிறகு மாநிலம் பிரிக்கப்பட்டு ஆந்திரப் பிரதேசம், கர்நாடகா, மகாராட்டிராவின் ஒரு பகுதியாக மாறியது.

1951 இல், அவர் நிசாம் எலும்பியல் மருத்துவமனையை (இப்போது நிசாம் மருத்துவ அறிவியல் கழகம் (NIMS) என்று அழைக்கப்படுகிறது) கட்டத் தொடங்கினார், அதை 99 ஆண்டு குத்தகைக்கு வெறும் ரூ.1 மாத வாடகைக்கு அரசாங்கத்திடம் கொடுத்தார்.  நிலமற்ற விவசாயிகளுக்கு மறு விநியோகம் செய்வதற்காக அவர் 14,000 ஏக்கர் (5,700 எக்டேர்) நிலத்தை வினோபா பாவேயின் பூதான் இயக்கத்திற்குத் தனது தனிப்பட்ட நிதியத்தில் இருந்து நன்கொடையாக வழங்கினார்.

மேற்கோள்கள்

வெளி இணைப்புகள்

"The Nizam often used to call Muslims and the Hindus as his two eyes" in Siasat
The Nizam of Hyderabad on the cover of Time

1886 பிறப்புகள்
1967 இறப்புகள்
2ஆவது மக்களவை உறுப்பினர்கள்
3வது மக்களவை உறுப்பினர்கள்
ஐதராபாதின் நிசாம்கள்
இந்தியப் புரவலர்கள்
1967 இறப்புகள்
சர் பட்டம் பெற்றவர்கள்
ஐதராபாத் இராச்சிய நபர்கள்
இந்திய அரசர்கள்
தெலங்காணா நபர்கள்
தக்காணச் சுல்தான்கள்